Skonė

Skonė () arba Skania – labiausiai į pietus nutolusi Švedijos grafystė (lenas). Jos teritorija beveik sutampa su to paties pavadinimo tradicine provincija, kuri yra pietinėje Jetalando žemės ir Skandinavijos pusiasalio dalyje.

Ribojasi su Blekinge, Smolandu ir Halandu bei Eresundo sąsiauriu su Danija. Plotas 11 027 km² (3 % Švedijos ploto). Administraciniai centrai Kristianstadas ir Malmė.

Skonė pasižymi švelniu klimatu. Provincijos gyventojai kalba, kultūra ir fiziškai šiek tiek skiriasi nuo likusios Švedijos dalies gyventojų.

 Istorija 

Skonės lenas sutampa su istorine Skonės provincija () – kultūriniu Skandinavijos regionu, kuris pasižymi savita etnine kultūra ir turi atskirą tapatybę. Kartu su Blekinge, Halandu ir Bornholmu Skonė yra viena iš keturių sudėtinių Skonelando () žemės dalių.

Kaip ir visas Skonelandas, iki XVII a. Skonės provincija buvo Danijos karalystės dalis. Čia buvo taikoma savita Skonelando teisinė sistema, taikyta Danijos administracinė sistema. Danijos karalius Svenas II Estridsenas Dalbiu miestelyje net buvo įsteigęs savo sostinę.

Tik po 1658 m. Roskildės sutarties visas Skonelandas (4 sudėtinės dalys) atiteko Švedijos karūnai. 1660 m. po įvykusio sukilimo Bornholmo sala sugrįžo Danijos valdžion. 1669–1679 m. Skonės karo metu žemes vėl buvo užėmę danai, ir tik įsikišus Prancūzijai jos grįžo Švedijai.

1660 m. kitų Švedijos provincijų pavyzdžiu, herbo iki tol neturėjusiai Skonei buvo sukurtas herbas (tam kaip pagrindu paimtas Malmo miesto herbas). Nors tuo metu Švedijoje jau diegta lėnų sistema ir istorinės provincijos buvo naikinamos, Skonę kaip atskirą vienetą valdė karaliaus skiriamas generalgubernatorius ir iki 1719 m. kraštas turėjo ypatingą statusą. Jis buvo priskirtas Jotalando žemei. Tik nuo 1719 m. ji padalinta į du atskirus lenus: ją sudarė Kristianstado ir Malmohuso lenai. Nepaisant to, provincijos kultūrinė tapatybė buvo išlaikyta, 1902 m. provincijai sukurta vėliava.

Nuo 1997 m. sausio 1 d. Kristianstado ir Malmohuso lenai sujungtos į vieną Skonės leną, taip atkuriant istorinės provincijos teritoriją kaip administracinį vienetą. Leno herbas sukurtas senojo provincijos herbo pavyzdžiu, o 1999 m. įteisinta vėliava.

 Skonės taryba 
Skonės regiono taryba arba regiono parlamentas yra svarbiausia politinė provincijos institucija, kontroliuojanti valstybės skiriamo gubernatoriaus ir jo administracijos veiklą visuomenės sveikatos apsaugos, viešojo transporto ir regiono plėtros srityse.

Taryba įsteigta 1999 m. sausio 1 d. Pirmoji taryba posėdžiavo Malmėje, 2006 m. išrinkta taryba posėdžiauja Kristianstade.

 Savivaldybės 
Skonės provincijoje yra 30 savivaldybių, iš kurių didžiausios:
 Malmės savivaldybė, 270 000 gyventojų
 Helsingborgo savivaldybė, 122 000,
 Lundo savivaldybė, 103 000,
 Kristianstado savivaldybė, 75 000,

Kitos savivaldybės:
 Bjuvo savivaldybė
 Bromelės savivaldybė
 Burliovo savivaldybė
 Bostado savivaldybė
 Esliovo savivaldybė
 Heselholmo savivaldybė
 Hiogano savivaldybė
 Hiorbio savivaldybė
 Hiorio savivaldybė
 Klipano savivaldybė
 Kevlingės savivaldybė
 Landskronos savivaldybė
 Lomos savivaldybė
 Osbiu savivaldybė
 Perstorpo savivaldybė
 Simrishamno savivaldybė
 Sjobo savivaldybė
 Skurupo savivaldybė
 Stafanstorpo savivaldybė
 Svaliovo savivaldybė
 Svedalos savivaldybė
 Tomelilos savivaldybė
 Treleborgo savivaldybė
 Velingės savivaldybė
 Jistado savivaldybė
 Ostorpo savivaldybė
 Engelholmo savivaldybė
 Erkeljungo savivaldybė
 Estra Goingės savivaldybė

 Miestai 
Tai vienas tankiausiai apgyvendintų regionų visoje Švedijoje. Apie 90 % Skonės gyventojų gyvena miestuose. Didžiausi Skonės miestai yra:
 Esliovas (Eslöv) (miesto teisės suteiktos: 1911 m.)
 Falsterbo (apie 1200 metus)
 Helsingborgas (1085 m.)
 Hesleholmas (Hässleholm) (1914 m.)
 Hioganas (Höganäs) (1936 m.)
 Kristianstadas (1622 m.)
 Landskrona (1413 m.)
 Lundas (apie 990 m.)
 Malmė (apie 1250 m.)
 Simrishamnas (apie 1300 m.)
 Skanioras (Skanör) (apie 1200 m.)
 Treleborgas (Trelleborg) (apie 1200 m.)
 Jistadas (Ystad) (apie 1200 m.)
 Engelholmas (Ängelholm) (1516 m.)

 Transportas 

Skonę ir Daniją jungia didžiausias Europoje Eresundo tiltas, kuriuo nutiestas geležinkelis ir automobilių kelias provinciją pavertė daugelio transporto magistralių pradžia. Malmės uostas yra didžiausias pietų Švedijos uostas.

 Žymūs žmonės 
Skonėje gimė:
 Mari Fredrikson, grupės Roxette solistė,
 Peras Albinas Hansonas, 1932–1946 m. Švedijos ministras pirmininkas,
 Zlatanas Ibrahimovičius, futbolininkas,
 Henrikas Larsonas, futbolininkas,
 Maksas fon Ziudovas, aktorius.

 Šaltiniai 

 Nuorodos 
 Turizmas Skonėje 
 Skonės regiono taryba
 Skonė

Kategorija:Švedijos provincijos
Kategorija:Švedijos lėnai